Lokalpolitiet i Thisted opfordrer til, at folk løfter foden fra speederen og tænker sig om, når de kører bil.

På seks timer fangede en af politiets fotovogne onsdag formiddag 34 bilister, der kørte mere end de tilladte 50 km/t på Fyrvej i Hanstholm. Det fortæller Jørgen Jensen, der er politikommissær ved lokalpolitiet i Thisted. - Den stikker ud for mig. Jeg synes, at det er vildt, lyder det. Ni af de 34 bilister, der blev blitzet, kørte så stærkt, at de udover en bøde også kan se frem til et klip i kørekortet. For at få et klip skal bilisterne køre 30 procent mere end det tilladte. I dette tilfælde udløser det et klip, hvis man kører 65 km/t eller mere end det. I området omkring Fyrvej ligger blandt Hanstholm Hallerne og Hanstholm Skole, og det især dét, der får politikommisæren til at bede folk om at overholde hastigheden. - Jeg synes, at folk skal tænke sig om, når de kører bil. Man skal ikke køre så stærkt i sådan et område, siger Jørgen Jensen.